Mikko Saarela

Mikko Antero Saarela  (16. tammikuuta 1958 Espoo – 11. tammikuuta 2019 Helsinki) oli suomalainen muusikko, lauluntekijä ja biologi. Hänen yhtyeitään olivat muun muassa Eppu Normaali (1976–1979), Organ (1981), Freud Marx Engels & Jung (1985–1988) ja U-Bayou. Hän toimi lauluntekijänä ja teki kappaleita useille artisteille. Tuottajana Saarela toimi muun muassa Maan hiljaisten ainoaksi jääneellä albumilla.

Ura

 Eppu Normaali 
Hän liittyi Ylöjärvellä kasvaessaan Eppu Normaaliin, ja jo ennen liittymistään siihen hän keksi yhtyeen nimen. Sen hän poimi Mel Brooksin elokuvasta Frankenstein Junior, jossa Marty Feldmanin suussa sana abnormal oli muuntunut muotoon Abby Normal: se oli suomennettu Eppu Normaaliksi.

Saarela sanoitti suurimman osan Eppu Normaalin alkuaikoijen tuotannosta (erityisesti ensimmäiset neljä levyä 1977-1980) ja myös sävelsi suuren osan tuotannosta. Saarela jäi pois Eppu Normaalista loppuvuodesta 1979, koska oli kyllästynyt kertue-elämään ja liikaan ammattimaisuuteen. Saarela kuitenkin edelleen sävelsi ja sanoitti Eppu Normaalin biisejä tämänkin jälkeen.  

Eppu Normaalissa Saarela nousi yhdeksi suomalaisen punk-sukupolven tärkeimmistä tekijöistä, sillä Eppu Normaalin neljän ensimmäisen albumin kappaleet ovat pääosin hänen sanoittamiaan. Hänen asemansa oli poikkeuksellinen, sillä häntä arvostivat sekä nuoret että vanhemman polven mestarit, muun muassa Juha Watt Vainio ja Juice Leskinen.

 Mikko Saarelan siivet 
Toukokuussa 1980 Saarela julkaisi nimellä Mikko Saarelan Siivet Poko Rekordsin kautta soolosinglen "Lili Marleen" (B-puolella "Drinkers blues"), jolla Saarelan lisäksi soittivat Pantse ja Aku Syrjä. Seuraavana kesänä kesäkuussa 1981 ilmestyi singlenä Saarelan tunnetuin soolokappale "Kärpästen juhlat" (Poko Rekords), jolla olivat mukana myös Pekka Tolonen (Pantse ja Martti Syrjän serkku) ja opiskelukaveri Seppo Parkkinen. Vaikka single oli vain Saarelan nimissä, sen tekijä oli uusi syntikkapopyhtye Organ. Tolosen ja Parkkisen muodostamalla Argon-yhtyeellä oli levytyssopimus toisaalle, jolloin Argon/Organ-nimeä ei voitu käyttää.

 Organ 
Marraskuussa 1981 sama kokoonpano vahvistettuna Tapani Lahtisella julkaisi singlen nimellä Mikko Saarela & Organ. A-puolella oli kappale "Kaavakekauhu" ja B-puolella "Kundi meikkaa". Organ julkaisi helmikuussa 1982 ainoaksi jääneen albuminsa Nekrofiilis. Saarelan Eppujen jälkeistä soolo/Organ-tuotantoa on julkaistu marraskuussa 1987 Poko Rekordsin mini-LP:llä Poko klassikot.

 Freud, Marx, Engels & Jung 
Freud Marx Engels & Jung, tuttavallisesti Freukkarit [froikkarit], oli vuonna 1984 perustettu suomalainen country-yhtye, jonka nimi sisältää Arto Pajukallion mukaan viittauksen yhtyeeseen Crosby, Nash, Stills & Young. Saarela soitti bassoa ensimmäisellä kolmelle levyllä, sekä sävelsi ja/tai sanoitti useita yhtyeen kappaleita. 

Saarela erosi Freukkareista 1988, mutta kuten Eppu Normaalinkin kohdalla, hän jatkoi vielä sävellysten ja sanoitusten tekemistä yhtyeelle tämän jälkeenkin,

 U-Bayou 
U-Bayou oli  zydeco- ja cajun-henkinen yhtye, joka toimi aktiivisesti 1990-luvun alkupuolella. Mukana olivat Saarelan lisäksi mm. Tuomo Heikkola, Päivi Takala, Make Salama, Ari Taponen, Juha Sivonen, Honey Aaltonen ja Woude Voutilainen. Yhtyeeltä ilmestyi kaksi albumia, Tuu steppaamaan! (1991) ja Juupajuu tuu (1993). 

 Muu tuotanto 
Saarelan tekstejä ovat levyttäneet myös muun muassa Popeda, Kaija Koo, Jussi Raittinen, Riki Sorsa ja U-Bayou.

Vuonna Saarela myös sanoitti ja kokosi yhteen porukkaa Talaskangas Rap -maxisinglen tekoon. Sen tarkoituksena oli tukea Talaskangas-liikettä, joka puolestaan vastusti avohakkuita. 

Yksityiselämä
Saarela kasvoi Ylöjärvellä. Saarela muutti Tampereelta Helsinkiin ja vuonna 1977 opiskelemaan biologiaa ja valmistui biologiksi vuonna 1985.

Soittamisen ohella Saarela teki ohjelmia Rockradioon. Erottuaan Freud Marx Engels & Jungista hän siirtyi kalataloustutkijaksi Evon kalanviljelylaitokseen.1990-luvun alussa hän puolestaan siirtyi töihin Maailman musiikin keskukseen. 2010-luvulla hän työskenteli maantiedon ja biologian lehtorina  Helsingissä Suutarinkylän peruskoulussa.

Saarela oli naimisissa Eeva Saarelan kanssa ja hänellä on kaksi lasta.

Saarela kuoli 60-vuotiaana haimasyöpään Terhokodissa Helsingissä 11. tammikuuta 2019. Hänet on haudattu Östersundomin hautausmaalle.

 Merkitys ja kunnianosoituksia 
Eppu Normaali -yhtye arvioi Facebook-sivuillaan Saarelan merkitystä:Jussi Saarinen: Eppu Normaalin alkuaikojen basisti ja lauluntekijä Mikko Saarela on kuollut. Aamulehti 12. tammikuuta 2019, s. A21. Alma Media.

Tavastia-klubilla järjestettiin 16. tammikuuta 2008 Saarelan 50-vuotisjuhlakonsertti, jossa esittivät Saarelan kappaleita hän itse sekä kaikki hänen aikaisemmat yhtyeensä. 1. lokakuuta 2008 ilmestyi Saarelan niin tärkeimpiä kuin harvinaisempiakin sanoituksia sisältävä kokoelmalevy Osaa mieskin sanoittaa. 

Mikko Saarelan muistokonsertti järjestettiin Helsingin Tavastialla 5. maaliskuuta 2019. Esiintyjinä olivat Eppu Normaali, U-Bayou, Freud Marx Engels & Jungin monista jäsenistä koottu tribuuttiyhtye, Kolmas Nainen sekä Saarelan työpaikan Suutarinkylän peruskoulun 9D-luokan bändi. Lisäksi esitettiin minidokumentti Organista, joka ei esiintynyt ilman Saarelaa.

 Mikko Saarelan muistometsä 
Mikko Saarelalla oli jo lapsena syntynyt vahva luontosuhde. Ylöjärven seudun metsät kuuluivat hänen nuoruuteensa, ja hän piti paljon metsissä retkeilystä. Saarelan kuoltua ystävät halusivat muistaa häntä muistometsällä. Yhteistyössä Saarelan lesken kanssa he käynnistivät Luonnonperintösäätiön kautta keräyksen, jonka alkupääoma saatiin keväällä 2019 pidetystä muistokonsertista, jossa esiintyi muun muassa Eppu Normaali. Tammikuussa 2020 Luonnonperintösäätiö osti Ylöjärven kaupungilta 14 hehtaarin kokoisen metsäalueen Mikko Saarelan muistometsäksi. Se sijaitsee Mastosvuorella Asuntilan pohjoispuolella, muutama kilometri Ylöjärven keskustasta koilliseen.

 Lähteet 

 Kirjallisuutta 



Luokka:Eppu Normaalin jäsenet
Luokka:Freud Marx Engels & Jungin jäsenet
Luokka:Suomalaiset basistit
Luokka:Suomalaiset lauluntekijät
Luokka:Suomalaiset rockmuusikot
Luokka:Suomalaiset biologit
Luokka:Vuonna 1958 syntyneet
Luokka:Vuonna 2019 kuolleet